SCB ปิดปรับปรุงระบบ ATM ช่วงคราวในวันที่ 19-20 พ.ค.นี้
SCB ปิดปรับปรุงระบบ ATM ช่วงคราวในวันที่ 19 พ.ค.60 เวลา 23.59 น. ถึงเวลา 03.00 น. ของวันที่ 20 พ.ค.60
3 พ.ค. 2560

ธนาคารไทยพาณิชย์ จำกัด (มหาชน) หรือ SCB ระบุว่า ธนาคารจะปิดระบบ ATM ชั่วคราวทั่วประเทศ ในวันศุกร์ที่ 19 พฤษภาคม 60 ตั้งแต่เวลา 23.59 น. ถึงเวลา 03.00 น. ของวันเสาร์ที่ 20 พฤษภาคม 60 เพื่อพัฒนาระบบให้มีประสิทธิภาพยิ่งขึ้น เพิ่มความมั่นใจในการทำธุรกรรมทุกประเภทผ่านเครื่อง ATM ของธนาคาร ด้วยความมุ่งมั่นในการมอบบริการที่ดี มีความถูกต้องและปลอดภัยเป็นไปตามมาตรฐานสากล
ทั้งนี้ การปิดระบบ ATM ดังกล่าว จะส่งผลให้ลูกค้าของธนาคารไม่สามารถใช้บัตรทุกประเภท (บัตรเอทีเอ็ม บัตรเดบิต และบัตรเครดิต) ที่ตู้ ATM/CDM ของธนาคารไทยพาณิชย์ และต่างธนาคาร รวมถึงไม่สามารถใช้บัตรเดบิตเพื่อชำระค่าสินค้าและบริการที่เครื่องรูดบัตร ณ ร้านค้าได้
ส่วนบัตรเครดิตของธนาคารไทยพาณิชย์ยังสามารถใช้ชำระค่าสินค้าและบริการที่เครื่องรูดบัตร ณ ร้านค้าได้ตามปกติ สำหรับ Internet Banking (Easy Net), Mobile Banking (Easy App) และ UP2ME ลูกค้าจะสามารถทำธุรกรรมโอนเงินไปยังบัญชีภายในธนาคารไทยพาณิชย์ได้ตามปกติ แต่จะไม่สามารถโอนเงินไปต่างธนาคารได้